Listen af fejl og mangler ved AaB's spil i efterårets sidste Superliga-kamp mod OB er lang og udførlig. Det erkender nordjydernes målmand, Karim Zaza, der selv kan pege på en lille håndfuld ting, der ikke fungerede og førte til et sviende 0-6-nederlag på Tre-For Park i Odense. - Vi er for naive. De scorer på indlæg, hvor vi faktisk er i overtal inde på midten, og vi står ikke tæt nok. Vi lader dem spille for meget rundt, og vi løber efter bolden hele tiden. - OB får lov at spille på egne præmisser, og vi kommer slet ikke fremad. Derfor taber vi, lyder det fra AaB-målmand Karim Zaza til TV2 Sport. Han og holdkammeraterne går på vinterferie som Superligaens bundprop, men Zaza prøver ikke at bortforklare noget. På spørgsmålet om, hvorvidt AaB også er det dårligste hold i ligaen, svarer han: - Ja, det er vi. AaB har 16 point efter 19 kampe. Det er et færre end Esbjerg og to færre end Randers, som dog først spiller sin sidste kamp i år søndag, hvor modstanderen hedder Sønderjyske.
AaB-målmand Karim Zaza kan ikke finde meget pænt at sige om nordjydernes indsats i 0-6-nederlaget til OB.